# Nemcov oslovila bezplatná vlaková doprava

[Obecné noviny 31/03/2015]

Autor: SACR

Strana: 17

Zaradenie: CESTOVNÝ RUCH

Nemcov oslovila bezplatná vlaková doprava

Text:

Možnosť cestovať na Slovensku vlakmi zdarma či nové cyklotrasy. To sú informácie, ktoré oslovili tridsiatku novinárov z popredných nemeckých periodík, s ktorými sa Slovenská agentúra pre cestovný ruch (SACR) stretla na jednom z najväčších veľtrhov cestovného ruchu ITB Berlín v Nemecku a prezentovala im bohatú cestovateľskú ponuku Slovenska.

V najbližších týždňoch sa bude SACR usilovať vzbudiť záujem o Slovensko na výstavách a veľtrhoch v Moskve a vo švédskom Göteborgu.

ITB Berlín - miesto, kde sa stretáva svet

Berlínsky veľtrh cestovného ruchu ITB, ktorý sa konal začiatkom marca, je ideálnym miestom, ako osloviť dôležitých partnerov v cestovnom ruchu nielen na nemeckom trhu. Na 49. ročníku berlínskeho podujatia sa stretol cestovateľský dopyt a ponuka viac ako 10 000 vystavovateľov zo 186 krajín a destinácií cestovného ruchu. Jeho bránami prešlo viac ako 175 000 návštevníkov, čo je medziročný nárast o viac ako 30 000 záujemcov o cestovanie.

Na ploche 160 tisíc m2 nechýbal ani stánok SACR, ktorý priťahoval pozornosť objektívov najmä panoramatickým veľkoplošným záberom hrebeňa Nízkych Tatier a čičmianskych dreveníc. Pozornosť návštevníkov z radov odbornej a širokej verejnosti lákali aj ochutnávky slovenských vín a gastronomické špeciality, medzi ktorými nechýbali ani bryndzové pirohy so slaninkou.

,,Nemeckí turisti tvoria po Čechoch a Poliakoch tretiu najväčšiu skupinu návštevníkov Slovenska. Celosvetovo patria medzi turistov, ktorí na dovolenke míňajú najviac peňazí. Slovensko je pre nich zaujímavou destináciou aj pre ľahkú dostupnosť individuálnou dopravou. Ich záujem o krajinu je veľmi široký a často precestujú celé Slovensko," povedala Marta Kučerová, generálna riaditelka SACR.

Na prilákanie záujmu cestovateľskej verejnosti v Berlíne si SACR prizvala 14 spoluvystavovateľov - Bratislava Tourist Board, Bratislava Region Tourism, Žilinský samosprávny kraj, mesto Košice, Trenčianske Teplice, Tatry Mountains Resorts, OZ Môj Región, touroperátorov Satur Travel, E-Travel, SKE-Reisen, Flora Tours, Tour4U a Penzión Tematín.

Slovensko očami nemeckých novinárov

SACR v spolupráci s Oblastnou organizáciou cestovného ruchu Bratislava Tourist Board zorganizovala v slovenskej expozícii stretnutie s médiami. Viac ako tridsiatka prítomných novinárov sa oboznámila s aktuálnou cestovateľskou ponukou Slovenska a Bratislavy. Zaujala ich najmä aktuálna novinka - bezplatné vlaky pre vybrané vekové skupiny. Práve k tejto téme smerovalo najviac ich otázok. Za príjemný benefit považujú aj skvelú cenu piva. ,,Do bývalého Československa a na Slovensko chodím už od roku 1974. V ostatných rokoch vidím obrovský pokrok, ktorý vaša krajina spravila v oblasti infraštruktúry a celoročnej ponuky pre dovolenkárov. Nemci často mieria na Spiš a za pamiatkami UNESCO, ale aj do kúpeľov, ktoré majú veľmi dobré účinky na zdravie. Oslovila ma nová ponuka tematických ciest. Najmä vinárske cesty a nová Barborská cesta po banských mestách môžu v Nemecku vzbudiť záujem," objasnil Frieder Monzer, ktorý pre významné vydavateľstvo Trescher Verlag pripravil viacero knižných sprievodcov po Slovensku.

Významné trhy Švédsko a Rusko

SACR pokračuje v turné po výstavách a veľtrhoch cestovného ruchu na severe a východe Európy. Svoj národný stánok rozloží na výstavách MITT Moskva a TUR vo švédskom Göteborgu.

,,Ruský trh je pre slovenský cestovný ruch napriek aktuálnej situácii dlhodobo veľmi významný. Návštevníci z Ruska oceňujú účinky slovenských kúpeľov a patria k častým návštevníkom aj v slovenských horách. Zaujíma ich aj ponuka detských táborov. Počas tejto zimnej sezóny stúpol počet Rusov, ktorí na Slovensko prišli individuálnou dopravou. Na rozdiel od minulých rokov sa pre cestu rozhodovali na poslednú chvíľu a najmä na základe aktuálnej snehovej situácie," spresnila Marta Kučerová. Na moskovskom veľtrhu sa v stánku SACR predstavia predovšetkým kúpele z miest Bardejov, Dudince, Piešťany, Turčianske Teplice a Vyšné Ružbachy. Bohatú celoročnú ponuku prezentuje Žilinský samosprávny kraj a služby pre cestovateľov zastúpi cestovná kancelária E-Travel.

Švédsko a Škandinávia sú z pohľadu slovenského cestovného ruchu vnímané ako trhy s veľkým potenciálom ďalšieho rastu. ,,Títo turisti k nám chodia na turistiku, do prírody, ale aj za pamiatkami UNESCO a na návštevu slovenských miest," dodáva Marta Kučerová. Tomu zodpovedá aj ponuka spoluvystavovateľov. V národnom stánku SACR sa predstavia mesto Vysoké Tatry, Oblastná organizácia cestovného ruchu Agritours Slovakia, Slovenská plavba a prístavy

- Lodná osobná doprava a spoločnosť Newport Group.

Zdroj - SACR

-END-